Resident Evil 4
Resident Evil 4 — Capcom şirkəti tərəfindən hazırlanmış survival horror janrında olan videooyunun. İlk olaraq 2005-ci ildə Gamecube üçün satışa çıxarılıb. Bu oyunda oyunçular xüsusi agent olan Leon S. Kennedinin rolunu öz üzərinə götürürlər. Onların məqsədi İspaniyanın kəndlərinin birində dini təriqət tərəfindən girov götürülmüş ABŞ prezidentinin qızı Eşli Qremi xilas etməkdir. Amansız mübarizədə Leon cəsus Ada Vonq ilə gücünü yenidən birləşdirir və zehni yoluxucu parazitlər tərəfindən ələ keçirilmiş düşmən dəstələrə qarşı vuruşur. "Resident Evil 4" oyununun inkişafına hələ 1999-cu ildə başlanılıb. Əvvəlcə bu layihə üçün dörd fərqli ideya irəli sürülmüşdü. Bunlardan biri Hideki Kamiyanın təqdim etdiyi konsept idi. Seriyanın yaradıcısı olan Şinci Mikaminin fikrincə bu konsept əvvəlki oyunların əsas mahiyyətindən çox uzaq uzaq idi. Komanda bu konsepsiyadan üz döndərmək əvəzinə, üzərində iş aparır və bu 2001-ci ildə buraxılmış "Devil May Cry" adlı başqa bir oyunu ortaya qoyur. Seriyanın yaradıcısı olan Şinci Mikami oyunun hazırlanmasına rəhbərlik etmək üçün addım atır, bu zaman mövcud olan digər ideyalar tərk edilir. "Resident Evil 4" həm tənqidçilər, həm də oyunçular tərəfindən yüksək qiymətləndirilən bir videooyun oldu. 2005-ci ildə "İlin Oyunu" mükafatına layiq görüldü, həm də bütün zamanların ən yaxşı videooyunları arasına öz yerini tutmağı bacardı. Oyun müxtəlif platformalar üçün buraxıldı, 2022-ci ilin dekabrına qədər 12,3 milyon nüsxə sataraq böyük uğur qazanmış oyunlardan birinə çevrildi. Oyunun yenidən hazırlanmış versiyası (ing. remake) 2023-cü ildə işıq üzü gördü.